b"\n_START_ARTICLE_\nJehovove pri\xc4\x8de\n_START_PARAGRAPH_\nJeh\xc3\xb4vove pri\xc4\x8de so pripadniki verske skupnosti, ki ima na celem svetu po lastnih trditvah 8,3 milijona pripadnikov (podatek iz leta 2016). So ena od kr\xc5\xa1\xc4\x8danskih skupnosti, ki uporabljajo Sveto pismo z zgolj 39 knjigami Stare zaveze (namesto 46), ker ne priznavajo sedmih devterokanoni\xc4\x8dnih knjig ker so \xc2\xbbapokrifne\xc2\xab\xc2\xa0oz. po njihovem prepri\xc4\x8danju niso navdihnjene od Boga. Obenem pa zavra\xc4\x8dajo tudi temeljne verske resnice iz nicejsko-carigrajske veroizpovedi, ki velja za temeljno vodilo velike ve\xc4\x8dine kr\xc5\xa1\xc4\x8danskih cerkva. Jehovove pri\xc4\x8de so najbolj znani po oznanjevanju svoje vere in po revijah Stra\xc5\xbeni stolp in Prebudite se, ki jih zastonj delijo ljudem._NEWLINE_Za Jehovove pri\xc4\x8de je pomembno, da njihovo verovanje temelji na Bibliji in ne zgolj na \xc4\x8dlove\xc5\xa1kih domnevah oziroma religioznih veroizpovedih. Na 39 knjig Stare zaveze in 27 knjig Nove zaveze gledajo kot na navdihnjene od Boga in zgodovinsko to\xc4\x8dne. To, \xc4\x8demur ljudje na splo\xc5\xa1no re\xc4\x8dejo Nova zaveza, imenujejo Kr\xc5\xa1\xc4\x8danski gr\xc5\xa1ki spisi, Staro zavezo pa Hebrejsko-aramejski spisi. Opirajo se na oboje, gr\xc5\xa1ke in hebrejske spise, ter jih jemljejo dobesedno, razen kjer se iz izrazov oziroma sobesedila jasno vidi, da so napisani v prenesenem ali simboli\xc4\x8dnem pomenu. Verujejo, da so se mnoge biblijske prerokbe \xc5\xbee izpolnile, nekatere se izpolnjujejo sedaj, druge pa se bodo \xc5\xa1e izpolnile.\n_START_SECTION_\nZgodovina skupnosti\n_START_PARAGRAPH_\nNovodobno Skupnost je ustanovil Charles Taze Russel (1852-1916) kot skupino za preu\xc4\x8devanje Biblije. Julija 1879 so izdali prvo \xc5\xa1tevilko revije Sionski stra\xc5\xbeni stolp in glasnik Kristusove navzo\xc4\x8dnosti. Leta 1881 so se uradno registrirali najprej z imenom Zion's Watch Tower Tract Society (Traktatna dru\xc5\xbeba sionskega stra\xc5\xbenega stolpa) pozneje pa kot Watch Tower Bible and Tract Society (Bibli\xc4\x8dna in traktatna dru\xc5\xbeba stra\xc5\xbenega stolpa). Glavna skrb dru\xc5\xbebe je bila posve\xc4\x8dena objavi traktatov o svetopisemskih temah. V tem \xc4\x8dasu se je za\xc4\x8delo tudi ponujanje tovrstne literature po sistemu \xc2\xbbod vrat do vrat\xc2\xab. Jehovove pri\xc4\x8de \xc5\xa1e danes opravljajo to dejavnost, in sicer tako, da ljudi obiskujejo od vrat do vrat, da z vozi\xc4\x8dki za literaturo stojijo v mestnih centrih in prek svojega uradnega spletnega mesta jw.org, ki je na voljo v ve\xc4\x8d kot 900 jezikih._NEWLINE_Med prvimi \xc4\x8dlani novoustanovljene verske skupnosti so bili \xc5\xa1tevilni adventisti, ki so po zgre\xc5\xa1eni napovedi konca sveta izstopili iz Adventisti\xc4\x8dne cerkve. Kmalu so razvili svoj specifi\xc4\x8dni verski nauk, v katerem pa \xc5\xa1e vedno igra pomembno vlogo pri\xc4\x8dakovanje skoraj\xc5\xa1njega konca sveta. Russel je najprej napovedal Jezusov drugi prihod za leto 1914, pozneje pa za 1918. Jehovove pri\xc4\x8de so to imenovale sklenitev stvarnosti. Russel je umrl leta 1916 in ni do\xc4\x8dakal neizpolnitve svoje druge prerokbe. Leta 1917 je bil za voditelja skupnosti izbran Joseph Franklin Rutherford (1869-1942)._NEWLINE_Leta 1931 so za\xc4\x8deli uporabljati ime Jehovove pri\xc4\x8de, po katerem so znani \xc5\xa1e danes. V tem \xc4\x8dasu je pri\xc5\xa1lo tudi do ve\xc4\x8djih sprememb v njihovem verskem nauku. Leta 1933 so spremenili razlago prerokbe o koncu sveta v letu 1914 - po njihovem uradnem tolma\xc4\x8denju takrat ni \xc5\xa1lo za trenutni vidni dogodek, pa\xc4\x8d pa je leta 1914 Jezus Kristus zavladal v nebesih in je sedaj Kralj. Isto\xc4\x8dasno pa je leta 1914 na na\xc5\xa1 planet Zemlja bil izgnan Satan hudi\xc4\x8d, Jehovov nasprotnik. In ker ima satan zelo malo \xc4\x8dasa, zdaj z hudo jezo povzro\xc4\x8da vse vidne spremembe po celem svetu. _NEWLINE_Po Rutherfordovi smrti je prevzel vodstvo skupnosti Nathan Homer Knorr (1905-1977). Leta 1976 so namesto polo\xc5\xbeaja predsednika uvedli kolektivni vodstveni organ.\n_START_SECTION_\nJehovove pri\xc4\x8de v Sloveniji\n_START_PARAGRAPH_\nV Sloveniji naj bi bilo okoli 2000 pripadnikov Jehovovih pri\xc4\x8d, ki so prisotne \xc5\xbee od dvajsetih let 20. stoletja. Sede\xc5\xbe imajo v Kamniku, kjer deluje njihova glavna pisarna."